Αντώνης Κόνιαρης

Ο **Αντώνης Κόνιαρης** (Χανιά, 30 Σεπτεμβρίου 1997) είναι Έλληνας διεθνής καλαθοσφαιριστής, ο οποίος αγωνίζεται ως πόιντ γκαρντ για τον Π.Α.Ο.Κ.

## Σταδιοδρομία σε συλλόγους
Ο Κόνιαρης ξεκίνησε τη σταδιοδρομία του στον Α.Ο. Ακρωτηρίου, ομάδα των Χανίων και από εκεί μεταπήδησε στον ΠΑΟΚ το καλοκαίρι του 2011, σε ηλικία 14 ετών. Έκανε το ντεμπούτο του σε αγώνα Α' Εθνικής κόντρα στον Κολοσσό, σε ηλικία 16 ετών και 12 ημερών.  

Τον Ιούλιο του 2014, υπέγραψε για πέντε χρόνια στον Παναθηναϊκό. Με τους πράσινους κατέκτησε δυο Κύπελλα Ελλάδας, ενώ αγωνίστηκε με την πρώτη ομάδα, καθώς και την εφηβική. Τραυματίστηκε σοβαρά στο Πανελλήνιο Πρωτάθλημα στην Πτολεμαΐδα και επέστρεψε στα παρκέ μετά από 406 μέρες. Τον Ιούλιο του 2016, αποδεσμεύτηκε από τον Παναθηναϊκό και τον Αύγουστο του ίδιου έτους επέστρεψε στον ΠΑΟΚ. Με τον ΠΑΟΚ έκανε μια καλή χρονιά στο ελληνικό πρωτάθλημα, με αποτέλεσμα να κερδίσει το βραβείο του καλύτερου νέου παίκτη της διοργάνωσης. Στη δεύτερη χρονιά του στον ΠΑΟΚ, είχε 6.15 πόντους με 3.15 ασίστ και κατέλαβε την τρίτη θέση στο πρωτάθλημα. Εκείνη τη χρονιά αναδείχθηκε, για δεύτερη σερί σεζόν, καλύτερος νέος Παίκτης της Basket League. Το 2019 έφτασε μέχρι τον τελικό κυπέλλου Ελλάδας, όπου ηττήθηκε από τον Παναθηναϊκό με 79-73. Στη Basket League σε 26 αγώνες είχε μέσο όρο 18:13 λεπτά συμμετοχής, 4.8 πόντους (76.1% στις βολές, 34.4% στα δίποντα, 34.7% στα τρίποντα), 2 ριμπάουντ και 2.8 ασίστ. 

Την 1η Ιουλίου 2019, ανακοινώθηκε από τον Ολυμπιακό.

Στις 16 Ιανουαρίου 2021, ανακοινώθηκε ο δανεισμός του στην ισπανική Ομπραδόιρο ως το τέλος της σεζόν 2020-21. Την 1η Μαρτίου αποτέλεσε παρελθόν από την ομάδα μετά από 2 αγώνες, έχοντας 1.3 πόντους και 2.7 ασίστ ανά 7 λεπτά συμμετοχής. Αυτή ήταν η πρώτη φορά που αγωνίστηκε εκτός Ελλάδας. Στις 5 Μαρτίου 2021,  ανακοινώθηκε ο δανεισμός του στον Ιωνικό Νίκαιας, μέχρι το τέλος της σεζόν. Στις 21 Μαρτίου υπέστη ρήξη πρόσθιου χιαστού στο δεξί πόδι, στον αγώνα του Ιωνικού με την Λάρισα, με αποτέλεσμα να χάσει το υπόλοιπο της σεζόν.

Στις 30 Δεκεμβρίου 2021, ανακοινώθηκε η συμφωνία του με την Α.Ε.Κ. μέχρι το καλοκαίρι του 2023.

Στις 28 Ιουνίου 2023, επισημοποιήθηκε η συμφωνία του για ένα χρόνο με τον Προμηθέα Πατρών. Τη σεζόν 2023-24, κατέγραψε 5.5 πόντους (38.4% στα δίποντα, 42.6% στα τρίποντα), 3.1 ασίστ, 1.1 ριμπάουντ και 0.7 κλεψίματα ανά 17.6 λεπτά μέσο όρο σε 24 αναμετρήσεις στο ελληνικό πρωτάθλημα. Στο Μπάσκετμπολ Τσάμπιονς Λιγκ αγωνίστηκε σε 14 ματς και σημείωσε 5.1 πόντους, 2.8 ασίστ και 1.4 ριμπάουντ ανά 17.7 λεπτά μέσο όρο. Στις 19 Ιουνίου 2024, ανανέωσε το συμβόλαιό του για ακόμα μία χρονιά. Στις 28 Σεπτεμβρίου αποτέλεσε παρελθόν για την ομάδα της Πάτρας.

Στις 25 Οκτωβρίου 2024, συμφώνησε με την ομάδα του Λαυρίου μέχρι το τέλος της σεζόν.  Σε 24 παιχνίδια είχε 8.3 πόντους, 2.2 ριμπάουντ και 4.1 ασίστ τη σεζόν 2024-25.

Στις 5 Ιουλίου 2025, ο Π.Α.Ο.Κ. ανακοίνωσε την επιστροφή του αθλητή στην Θεσσαλονίκη, μετά από έξι χρόνια.

Αγωνιστικά του πρότυπα αποτελούν οι κορυφαίοι Έλληνες γκαρντ Διαμαντίδης, Παπαλουκάς και Σπανούλης.

## Εθνικές ομάδες
Είναι διεθνής με την Εθνική Ελλάδος Παίδων και με την Εθνική Ελλάδος Εφήβων. Το 2013 στο Ευρωμπάσκετ Παίδων κατέκτησε το χάλκινο μετάλλιο. Το 2015, πήρε μέρος στο Πανευρωπαϊκό Πρωτάθλημα Β' Κατηγορίας που διεξήχθη στη Χαλκίδα από τις 15 μέχρι τις 24 Ιουλίου 2016. Εκεί η Εθνική κατάφερε να τερματίσει τρίτη, εξασφαλίζοντας το τρίτο εισιτήριο για την άνοδο στην Α' Κατηγορία. Το 2017, στο Ευρωπαϊκό Πρωτάθλημα Νέων Ανδρών που πραγματοποιήθηκε στην Κρήτη στις 15-23 Ιουλίου, η εθνική κατάφερε να τερματίσει πρώτη, κατακτώντας το χρυσό μετάλλιο. Ο Κόνιαρης με τις πολύ καλές του εμφανίσεις γενικά αλλά και στον τελικό, βρέθηκε στην καλύτερη πεντάδα της διοργάνωσης. 

Σε ηλικία 20 ετών, ο Κόνιαρης κλήθηκε στην Εθνική Ανδρών και συμμετείχε στα Προκριματικά του Παγκοσμίου Κυπέλλου 2019, ενώ έφτασε ένα βήμα πριν την τελική δωδεκάδα. Έχει παίξει σε 12 παιχνίδια με την Εθνική μέχρι τώρα, σκοράροντας 40 πόντους, με μέσο όρο 3.33 πόντους. Με την Εθνική Νέων έπαιξε σε 28 παιχνίδια, σκοράροντας 211 πόντους, για ένα μέσο όρο 7.54 πόντους, ενώ με την Εθνική Εφήβων μέτρησε 12 αγώνες με 74 πόντους.

## Τίτλοι-Διακρίσεις
### Συλλογικοί

#### [[Παναθηναϊκός (καλαθοσφαίριση ανδρών)|Παναθηναϊκός]]

* 2x Κύπελλο Ελλάδας: (2015, 2016)

### Εθνική Ομάδα

#### [[Εθνική ομάδα καλαθοσφαίρισης Παίδων Ελλάδας|Εθνική Ελλάδος Παίδων]]

* Χάλκινο μετάλλιο στο Ευρωμπάσκετ Παίδων 2013

#### [[Εθνική ομάδα καλαθοσφαίρισης Νέων Ανδρών Ελλάδας]]

* Χάλκινο μετάλλιο στο Ευρωμπάσκετ Νέων Ανδρών (Β΄ Κατηγορία): 2016
* Χρυσό μετάλλιο στο Ευρωμπάσκετ Nέων Aνδρών 2017

### Ατομικοί
* 2x Καλύτερος Νέος Παίκτης στο Πρωτάθλημα Ελλάδας: (2017, 2018)
* 2x Ελληνικό All-Star Game Νέων: (2018, 2019)
* Νικητής στο διαγωνισμό τριπόντων στην κατηγορία All-Star Game Νέων: (2018)
* Νικητής στο διαγωνισμό τριπόντων στην κατηγορία All-Star Game Ανδρών: (2018)
* Μέλος της καλύτερης πεντάδας του Ευρωμπάσκετ Νέων Ανδρών 2017

## Παραπομπές


## Εξωτερικοί σύνδεσμοι

* 
* 
*https://web.archive.org/web/20130414023446/http://www.onsports.gr/basket/Ethnikes-Omades/Paidwn/item/293293-Ethnikh-Paidwn-MVP-o-Koniarhs-photos
*http://www2.paok24.com/newsitem.asp?s=13&id=31038&t=1
*https://web.archive.org/web/20140819204151/http://www.paokbc.gr/player/75

Κατηγορία:Έλληνες καλαθοσφαιριστές
Κατηγορία:Πόιντ γκαρντ
Κατηγορία:Καλαθοσφαιριστές Εθνικής Ελλάδας Κ16
Κατηγορία:Καλαθοσφαιριστές Εθνικής Ελλάδας Κ17
Κατηγορία:Καλαθοσφαιριστές Εθνικής Ελλάδας Κ18
Κατηγορία:Καλαθοσφαιριστές Εθνικής Ελλάδας
Κατηγορία:Καλαθοσφαιριστές ΠΑΟΚ
Κατηγορία:Καλαθοσφαιριστές Α1 Εθνικής Ελλάδας
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές Ομπραδόιρο
Κατηγορία:Καλαθοσφαιριστές Πρωταθλήματος Ισπανίας
Κατηγορία:Έλληνες καλαθοσφαιριστές στο εξωτερικό
Κατηγορία:Καλαθοσφαιριστές Ιωνικού Νίκαιας
Κατηγορία:Καλαθοσφαιριστές ΑΕΚ
Κατηγορία:Καλαθοσφαιριστές Προμηθέα Πατρών